ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 11/2552

เรื่อง  หลักเกณฑ์ เงื่อนไข และวิธีการดําเนินการเกี่ยวกับทรัพย์สิน

ของลูกค้าที่ผู้รับฝากทรัพย์สินรับฝากไว้

(ฉบับที่ 4 )  
 -----------------------

อาศัยอํานาจตามความในมาตรา 137 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542 

อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย สํานักงาน

ออกข้อกําหนดไว้ดังต่อไปนี้


ข้อ ๑ ให้เพิ่มความต่อไปนี้เป็นข้อ 1/1 แห่งประกาศสํานักงานคณะกรรมการกํากับ

หลักทรัพย์และตลาดหลักทรัพย์ ที่ สน. 27/2543  เรื่อง หลักเกณฑ์ เงื่อนไข และวิธีการดําเนินการเกี่ยวกับทรัพย์สินของลูกค้าที่ผู้รับฝากทรัพย์สินรับฝากไว้ ลงวันที่ 19 มิถุนายน พ.ศ. 2543 

“ข้อ 1/1   ความในประกาศนี้มิให้นํามาใช้บังคับกับผู้รับฝากทรัพย์สินที่ได้รับ

ความเห็นชอบตามข้อ 11 แห่งประกาศคณะกรรมการกํากับตลาดทุนที่ ทน. 20/2552  เรื่อง หลักเกณฑ์ เงื่อนไข และวิธีการในการให้ความเห็นชอบผู้รับฝากทรัพย์สินของกองทุนส่วนบุคคล ลงวันที่ 

14 พฤษภาคม พ.ศ. 2552  เว้นแต่ในกรณีที่ผู้รับฝากทรัพย์สินประสงค์จะตั้งตัวแทนเก็บรักษาทรัพย์สิน ให้ตั้งได้เฉพาะบุคคลตามที่กําหนดไว้ในข้อ 8 วรรคสองเท่านั้น”


ข้อ ๒ ให้ยกเลิกความในข้อ 8 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สน. 27/2543  เรื่อง หลักเกณฑ์ เงื่อนไข และวิธีการดําเนินการเกี่ยวกับทรัพย์สินของลูกค้าที่ผู้รับฝากทรัพย์สินรับฝากไว้ ลงวันที่ 19 มิถุนายน พ.ศ. 2543 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 32/2547  เรื่อง หลักเกณฑ์เงื่อนไข และวิธีการดําเนินการเกี่ยวกับทรัพย์สินของลูกค้าที่ผู้รับฝากทรัพย์สินรับฝากไว้ (ฉบับที่ 2) 

ลงวันที่ 16 กรกฎาคม พ.ศ. 2547  และให้ใช้ความต่อไปนี้แทน

                   “ข้อ 8   ผู้รับฝากทรัพย์สินจะตั้งตัวแทนเก็บรักษาทรัพย์สินได้ต่อเมื่อผู้รับฝากทรัพย์สินแสดงต่อสํานักงานได้ว่ามีระบบงานที่มีความพร้อมในการตั้งตัวแทนเก็บรักษาทรัพย์สิน

ตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการในการให้ความเห็นชอบผู้รับฝากทรัพย์สินของกองทุนส่วนบุคคล เว้นแต่ในกรณีการแต่งตั้งศูนย์รับฝากหลักทรัพย์หรือธนาคารแห่งประเทศไทยเป็นตัวแทนในการเก็บรักษาทรัพย์สิน

                   บุคคลที่ผู้รับฝากทรัพย์สินจะตั้งให้เป็นตัวแทนเก็บรักษาทรัพย์สินต้องเป็นบุคคลดังต่อไปนี้         

                   (1) ผู้รับฝากทรัพย์สินที่ได้รับความเห็นชอบจากสํานักงาน

                   (2)  ผู้ดูแลผลประโยชน์ของกองทุนรวม

                   (3)  ผู้รับฝากทรัพย์สินที่สามารถประกอบธุรกิจได้โดยชอบด้วยกฎหมายของประเทศ

ที่บริษัทจัดการได้ลงทุนในหลักทรัพย์หรือทรัพย์สินเพื่อกองทุนส่วนบุคคล หรือของประเทศที่ผู้รับฝากทรัพย์สินตั้งอยู่”       


ข้อ ๓ ประกาศนี้ให้ใช้บังคับตั้งแต่วันที่ 1 มิถุนายน พ.ศ. 2552  เป็นต้นไป


ผู้มีอํานาจลงนาม -                               ประกาศ ณ  วันที่ 1 มิถุนายน พ.ศ. 2552 

 

 

 

(นายธีระชัย  ภูวนาถนรานุบาล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์


หมายเหตุ - เหตุผลในการออกประกาศฉบับนี้ คือ เพื่อยกเว้นการปฏิบัติตามหลักเกณฑ์การดําเนินการเกี่ยวกับการเก็บรักษาทรัพย์สินของลูกค้า สําหรับผู้รับฝากทรัพย์สินที่เป็นบุคคลที่อยู่ภายใต้การกํากับดูแลของหน่วยงานกํากับดูแลในต่างประเทศ หรือองค์กรกํากับดูแลอื่นอยู่แล้ว และปรับปรุงข้อกําหนดให้สอดคล้องกับประกาศฉบับอื่นที่มีการแก้ไขเพิ่มเติม  จึงจําเป็นต้องออกประกาศฉบับนี้